Miestne zastupiteľstvo mestskej časti Košice-Staré Mesto podľa ustanovenia § 6 zákona č.  369/1990 Zb. o obecnom zriadení v znení neskorších predpisov, § 14 ods. 3 písm. a) zákona č. 401/1990 Zb. o meste Košice v znení neskorších predpisov a § 26 ods. 1 písm. c) Štatútu mesta Košice sa uznieslo na tomto všeobecne záväznom nariadení:

**Všeobecne záväzné nariadenie mestskej časti Košice-Staré Mesto č. 4/2019 o  poskytovaní príspevku na stravovanie dôchodcov**

**§ 1**

**Predmet úpravy**

 Toto všeobecne záväzné nariadenie upravuje podmienky a účel poskytovania príspevku, výšku príspevku a spôsob zabezpečenia stravovania dôchodcov s trvalým pobytom na území mestskej časti Košice-Staré Mesto (ďalej len "mestská časť").

**§ 2**

**Podmienky poskytovania príspevku**

(1) Príspevok na stravovanie sa poskytne občanovi, ktorý:

1. je poberateľom starobného dôchodku alebo
2. pre svoj nepriaznivý zdravotný stav je odkázaný na spoločné stravovanie, ak jeho stravovanie nemožno zabezpečiť inak.

(2) Podmienky uvedené v ods. 1 občan preukazuje:

1. platným občianskym preukazom, na preukázanie trvalého pobytu v mestskej časti,
2. ostatným rozhodnutím Sociálnej poisťovne, Ústredia v Bratislave o priznaní dôchodku, alebo potvrdením príslušného doručovacieho pracoviska Slovenskej pošty, a. s., Banská Bystrica o výške a druhu dôchodku,
3. u občanov, ktorí sú odkázaní na spoločné stravovanie pre svoj nepriaznivý zdravotný stav, sa vyžadujú doklady na preukázanie zvýšenia dôchodku pre bezvládnosť alebo rozhodnutím Sociálnej poisťovne o priznaní invalidného dôchodku
4. čestným vyhlásením o tom, že nemá iný peňažný alebo nepeňažný príjem podliehajúci dani z príjmov fyzických osôb a že nemá nevyrovnané záväzky voči mestu (daň z  nehnuteľnosti, komunálny odpad, daň za psa a pod.).

(3) Príspevok na stravovanie sa neposkytne občanovi, ktorý má nevyrovnané záväzky voči mestskej časti.

(4) Ak mestská časť zistí, že príspevok poskytnutý na stravovanie dôchodcom podľa § 2 ods. 1 sa zneužíva na stravovanie inej než z tohto všeobecne záväzného nariadenia oprávnenej osoby, mestská časť pozastaví poskytovanie príspevku dôchodcovi, ktorý takéto zneužitie svojim konaním umožnil.

(5) Príspevok na stravovanie sa bude poskytovať opakovane mesačne po dobu trvania podmienok na jeho poskytnutie.

**§ 3**

**Výška príspevku**

 Výška príspevku z rozpočtu mestskej časti je stanovená v nadväznosti na výšku dôchodku poberateľa príspevku takto:

výška dôchodku: príspevok MČ Košice-Staré Mesto:

a) do 250,00 € 0,50 €

b) od 250,01 do 300,00 € 0,30 €

c) od 300,01 do 400,00 € 0,00 €

**§ 4**

**Spôsob zabezpečenia stravovania**

(1) Mestská časť zmluvne zabezpečuje stravovanie dôchodcov v stravovacích zariadeniach tak, aby bolo stravovanie zabezpečené proporcionálne v rôznych častiach územia mestskej časti.

(2) Mestská časť zakúpi stravné lístky od zmluvných dodávateľov stravy v plnej výške ich ceny a predáva ich stravujúcim sa dôchodcom v cene rozdielu, po odpočítaní príslušného príspevku mestskej časti podľa § 3 a príspevku mesta Košice poskytovaného na základe a  uznesenia Mestského zastupiteľstva mesta Košice, ktoré upravuje výšku príspevku v  danom kalendárnom roku.

(3) Predaj stravných lístkov realizuje poverený zamestnanec mestskej časti v pokladni Miestneho úradu mestskej časti Košice-Staré Mesto, Hviezdoslavova 7 v Košiciach, v  dňoch oznámených na vývesnej tabuli klubu, v pracovné dni, čase úradných hodín osobám oprávneným podľa § 2 ods. 1.

(4) Iné osoby môžu zastúpiť oprávnených pri kúpe stravných lístkov predložením občianskeho preukazu oprávneného a vlastného občianskeho preukazu iba v prípade oprávnených podľa § 2 ods. 1 písm. b).

(5) Predaj stravných lístkov sa uskutočňuje na bežný mesiac. Oprávnená osoba má nárok na počet stravných lístkov zhodný s počtom kalendárnych dní v mesiaci.

**§ 5**

**Záverečné ustanovenie**

(1) Toto všeobecne záväzné nariadenie bolo schválené uznesením Miestneho zastupiteľstva mestskej časti Košice-Staré Mesto č. 58 zo dňa 27.06.2019 a nadobúda účinnosť dňa 1. augusta 2019.

(2) Zrušuje sa Všeobecne záväzné nariadenie mestskej časti Košice-Staré Mesto č. 1/2009 o  poskytovaní príspevku na stravovanie dôchodcov.

 Ing. Igor Petrovčik

 starosta mestskej časti

 Košice-Staré Mesto

Vyvesené: 09.07.2019